Марко Ганчев
Малко мистика

chitanka.info

Е, съжалително или злорадо,

каквото искате за мен мислете,

но ще ви кажа, че баща и дядо

сънувам често на морето лете.

Понеже сушата се пренасели

с небостъргачи, също и небето,

душите им навярно са успели

обител да намерят над морето.

А може би са стигнали дотука,

назад издирвайки достойни хора,

тъй както ние в нашта несполука

все ровим костите им за опора.

Но няма по-назад. От тоя пясък

са тръгнали да стават благородни,

зовейки се към сушата със крясък

дедите ни, все още земноводни.

И виждайки, че няма смисъл само

в затворен кръг душите да се гонят,

потупват по отвитото ми рамо

с крила, ако отворен е балконът…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.